**Afriqiyah Airwaysin lennon 771 onnettomuus** tapahtui 12. toukokuuta 2010, kun Afriqiyah Airwaysin operoima Airbus A330-202 syöksyi tuntemattomasta syystä maahan laskeutuessaan Tripolin kansainväliselle lentoasemalle 06:10 paikallista aikaa (04:10 UTC). O. R. Tambon kansainväliseltä lentoasemalta Johannesburgista lähteneessä koneessa oli 93 matkustajaa ja 11 miehistön jäsentä. Libyan liikenneministeri Mohammed Ali Zidanin mukaan ainoa eloonjäänyt oli yhdeksänvuotias hollantilaispoika.

Koneen oli määrä laskeutua Tripoliin ja jatkaa sen jälkeen kohti Lontoota. Kyydissä olleet eurooppalaiset olivat paluumatkalla pakettimatkalta Etelä-Afrikasta.

Lentoyhtiö
----------

*Pääartikkeli: Afriqiyah Airways*
Afriqiyah Airways on Libyan valtion omistama vuonna 2001 perustettu kansainvälinen lentoyhtiö. Yhtiö liikennöi 28 kohteeseen Afrikassa, Aasiassa ja Euroopassa kahdeksan matkustajakoneen laivastollaan. Yhtiön solmukohtana toimii Tripolin kansainvälinen lentoasema.

Afriqiyah Airways työllistää yli 280 ihmistä. Lennon 771 onnettomuus on yhtiön ensimmäinen onnettomuus. Yhtiön laivasto koostuu uudenaikaisista ja moderneista Airbus-koneista.

Lentoreitti
-----------

Lentoreitti merkittynä karttaan punaisella.
Afriqiyah Airways liikennöi kahdesti viikossa Johannesburgin ja Tripolin välillä. Kaupunkien välimatka on noin 6 709 km, ja lennon kesto kahdeksan tuntia ja 50 minuuttia.

Lentokone
---------

Lentokone oli brittiläis-ranskalaisen Airbusin valmistama Airbus A330-202 -tyyppinen 230-paikkainen nykyaikainen matkustajakone. Kone toimitettiin yhtiölle syyskuussa 2009, ja sillä ehdittiin lentää vain 1 600 lentotuntia ennen onnettomuutta. Onnettomuuskoneen ensilento tapahtui 12. elokuuta 2009, ja sen rekisteri oli 5A-ONG. Koneessa oli kaksi General Electricin valmistamaa CF6-80E1-tyyppistä moottoria.

Onnettomuus
-----------

Lento 771 lähti aikataulun mukaisesti O. R. Tambon kansainväliseltä lentoasemalta kello 21:30 (19:30 UTC) kohti Tripolia mukanaan 93 matkustajaa ja 11 miehistön jäsentä. Kone aloitti lähestymisen kiitotielle 09, ja noin 900 metriä ennen kiitotietä kone syöksyi maahan. Kiitotie 09/27 on varustettu vain suuntaan 27 ILS-lähestymisjärjestelmällä. Näin ollen turmakoneen lentäjillä ei ollut käytössä automaattista lähestymisjärjestelmää. Sää oli onnettomuushetkellä hyvä, ja näkyvyyttä oli noin kuusi kilometriä. Ilmassa oli hiekkaa ja sumua. Libyan turvallisuusviranomaisen mukaan kone tuhoutui maahansyöksyssä ja hajosi täysin palasiksi. Liikenneministeri Mohammed Ali Zidanin mukaan ei ole syytä epäillä terrori-iskua.

Alustavan onnettomuustutkinnan mukaan onnettomuuden syy on lentäjän virhe. Lähestymisen loppuvaiheessa koneen kapteeni kytki autopilotin pois päältä laskeutuakseen manuaalisesti kiitotielle. Ilman näkökontaktia kiitotielle koneen lentäjät ilmeisesti laskivat korkeutta liiaksi. Hetkeä ennen maahansyöksyä kapteeni päätteli, että kone ei yllä kiitotielle, joten hän yritti vetää koneen ylemmäksi ja kytki autopilotin takaisin päälle. Kone oli ylösvetohetkellä liian alhalla, ja koneen perä osui rajusti maahan repeytyen irti.

Uhrit
-----

Onnettomuuskoneessa oli 104 ihmistä: 93 matkustajaa ja 11 miehistön jäsentä. Yhtä alankomaalaista matkustajaa lukuun ottamatta kaikki koneessa olleet kuolivat. Lähes kaikki koneen matkustajista oli eurooppalaisia. Joillakin matkustajista oli myös kaksoiskansalaisuus. Koneen miehistö oli libyalainen. Konetta onnettomuuslennolla ohjasivat kapteeni Yousef Bashir Al-Saadi (arab. يوسف بشير الساعدي‎‎), perämiehet Tareq Mousa Abu Al-Chaouachi (arab. طارق موسي أبو الشواشي‎‎) ja Nazim Al-Mabruk Al-Tarhuni (arab. ناظم المبروك الترهوني‎‎).

Eloonjäänyt matkustaja on yhdeksänvuotias Ruben van Assouw. Lehtitietojen mukaan poika oli ollut safarilla äitinsä ja isoveljensä kanssa. Alankomaiden ulkoasiainministeriö lennätti pojan sukulaisia Tripoliin. Alankomaalaislehti Telegraafin tekemässä puhelinhaastattelussa melko pian onnettomuuden jälkeen poika ei tiennyt, että hänen äitinsä ja isoveljensä olivat kuolleet. Myöhemmin poika palasi kotimaahansa, ja hänen elämänsä on sukulaisten mukaan normalisoitunut.

Onnettomuuspäivän iltana Irlannin ulkoasiainministeriö vahvisti, että uhrien joukossa oli irlantilais-eteläafrikkalainen kirjailija Bree O'Mara. Alankomaista puolestaan vahvistettiin, että eräs alankomaalaisista uhreista oli entisen WOW!-yhtyeen solisti Joëlle van Noppen. Kaikki ruumiit tunnistettiin.

| Kansallisuus | Kuolleita | Eloonjääneitä | Yhteensä |
| --- | --- | --- | --- |
| Matkustajia | Miehistöä |
| Alankomaat Alankomaat | 67 | 0 | 1 | 68 |
| Etelä-Afrikka Etelä-Afrikka | 13 | 0 | 0 | 13 |
| Libya Libya | 2 | 11 | 0 | 13 |
| Belgia Belgia | 4 | 0 | 0 | 4 |
| Itävalta Itävalta | 2 | 0 | 0 | 2 |
| Yhdistynyt kuningaskunta Iso-Britannia | 1 | 0 | 0 | 1 |
| Ranska Ranska | 1 | 0 | 0 | 1 |
| Saksa Saksa | 1 | 0 | 0 | 1 |
| Zimbabwe Zimbabwe | 1 | 0 | 0 | 1 |
| **Yhteensä** | 92 | 11 | 1 | 104 |

Onnettomuustutkinta
-------------------

Libyan siviili-ilmailuviranomaiset käynnistivät onnettomuustutkinnan ja siihen osallistui Etelä-Afrikan siviili-ilmailuviranomaisia, Alankomaiden onnettomuustutkintakeskuksen tarkkailija sekä asiantuntijoita Airbus-yhtiöstä ja tutkijoita Ranskan siviili-ilmailuonnettomuustutkintakeskuksesta, BEA:sta, Bureau d'Enquêtes et d'Analyses pour la Sécurité de l'Aviation Civilestä. BEA:sta tutkintaan osallistui kaksi tutkijaa ja Airbus-yhtiöstä viisi teknistä asiantuntijaa. Tutkinnanjohtajaksi on nimetty libyalainen Neji Dhaou.

Koneen mustat laatikot löydettiin pian ja niitä analysoidaan parhaillaan.*milloin?* Tutkimuksissa on tähän mennessä selvinnyt, että lentäjät eivät raportoineet mistään poikkeavasta ennen laskeutumisvalmisteluiden aikana. Sen sijaan koneen lentäjä teki virheen laskeutumisen loppuvaiheessa.

Reaktiot
--------

Alankomaiden tuolloinen hallitsija, kuningatar Beatrix, ilmaisi olevansa järkyttynyt tapahtuneesta. Myös Etelä-Afrikan presidentti Jacob Zuma esitti syvimmän osanottonsa onnettomuudessa menehtyneiden omaisille.

Lähteet
-------

1. 1 2  Plane crash in Libya 'kills more than 100'  12.5.2010. bbc.co.uk. Viitattu 13.5.2010. (englanniksi)
2. 1 2  Afriqiyah Flight 771 accident *Afriqiyah Airways*.  12.5.2010. afriqiyah.aero.  Arkistoitu 15.5.2010. Viitattu 13.5.2010. (englanniksi)
3. 1 2 3  Lentäjä ei raportoinut teknisistä vioista ennen Libyan turmaa  14.5.2010. mtv3.fi. Viitattu 14.5.2010.
4. ↑  Child in ‘good condition’ after Libyan crash *MSNBC*.  12.5.2010. msnbc.msn.com. Viitattu 13.5.2010. (englanniksi)
5. 1 2  Libyan lento-onnettomuudesta selvinnyt poika toipumassa *13.5.2010*. mtv3.fi. Viitattu 14.5.2010.
6. 1 2  Libyan lentoturmassa kuoli yli sata – 8-vuotias hollantilaispoika pelastui *12.5.2010*. hs.fi. Viitattu 13.5.2010.
7. ↑  ROUTE MAP *Afriqiyah Airways*. afriqiyah.aero.  Arkistoitu 10.2.2010. Viitattu 13.5.2010. (englanniksi)
8. 1 2  Fleet *Afriqiyah Airways*. afriqiyah.aero.  Arkistoitu 25.4.2010. Viitattu 13.5.2010. (englanniksi)
9. ↑  World Airlines.  *Flight International*, 27.3.2010, s. 51.  (englanniksi)
10. 1 2 3  Current News *Jacdec*.  12.5.2010. jacdec.de. Viitattu 13.5.2010. (englanniksi)
11. 1 2 3  Afriqiyah Airways Airbus A330-202 5A-ONG Accident description Tripoli International Airport *ANS - Aviation Safety Network*. aviation-safety.net.  Arkistoitu 15.5.2010. Viitattu 13.5.2010. (englanniksi)
12. 1 2  Afriqiyah Airways flight 8U771 accident in Tripoli, Libya (ISSUE 2) *Airbus*.  12.5.2010. airbus.com.  Arkistoitu 6.5.2006. Viitattu 13.5.2010. (englanniksi)
13. 1 2 3 4 5  Sources: Pilot in Libyan crash hampered by low visibility *CNN*.  16.5.2010. cnn.com. Viitattu 22.5.2010. (englanniksi)
14. 1 2 3  Dutch boy who survived Libyan air crash 'stable' *BBC*.  13.5.2010. bbc.co.uk. Viitattu 13.5.2010. (englanniksi)
15. 1 2  Libya rules out terrorism in plane crash *BusinessDay*.  12.5.2010 11. businessday.co.za. Viitattu 14.5.2010. (englanniksi)
16. ↑  نعي *Afriqiyah Airways*.  12.5.2010. afriqiyah.aero. Viitattu 14.5.2010. (arabiaksi)
17. 1 2 3  Lentoturmasta selvinnyt poika ei tiedä perheensä kuolleen  14.5.2010. mtv3.fi. Viitattu 14.5.2010.
18. ↑  Ex-zangeres 'WOW!' omgekomen *RTL Group*.  13.5.2010. rtl.nl. Viitattu 14.5.2010. (hollanniksi)
19. ↑  Imed Lamloum: Libya plane crash survivor boy wants to go home  14.5.2010. google.com. Viitattu 14.5.2010. (englanniksi)
20. ↑  Afriqiyah Flight 771 accident release 6 22:00 UTC *Afriqiyah Airways*.  12.5.2010. afriqiyah.aero.  Arkistoitu 17.5.2010. Viitattu 14.5.2010. (englanniksi)
21. ↑  Plane Crushes at Tripoli Airport, 104 Passengers on Board, 10-year Old Boy Survives *Tripoli Post*.  12.5.2010. tripolipost.com.  Arkistoitu 16.5.2010. Viitattu 14.5.2010. (englanniksi)
22. ↑  Onderzoeksraad stuurt waarnemer naar Tripoli *Trouw*.  12.5.2010. trouw.nl. Viitattu 23.5.2010. (hollanniksi)
23. ↑  Airbus To Provide Technical Help In Libya Crash Investigation *The Wall Street Journal*.  12.5.2010. wsj.com. Viitattu 14.5.2010. (englanniksi)
24. ↑  Flight 8U 771 on 12 May 2010 - A 330 – 200, registered 5A-ONG *Bureau d'Enquêtes et d'Analyses pour la Sécurité de l'Aviation Civile*.  12.5.2010. bea.aero.  Arkistoitu 27.2.2012. Viitattu 23.5.2010. (englanniksi)
25. ↑  61 Nederlanders dood bij vliegtuigcrash Libië *NRC*.  12.5.2010. nrc.nl. Viitattu 14.5.2010. (hollanniksi)

Aiheesta muualla
----------------

* Libya plane crash kills 103, Dutch boy survives
* Wikiuutisissa on aiheeseen liittyvä uutinen: ***Libyan lento-onnettomuudella yli sata kuolonuhria***
* Ilta-Sanomat (Arkistoitu – Internet Archive)

← 2009  ·  Vuoden 2010 lento-onnettomuudet ja vaaratilanteet  ·  2011 →

Taban Airin lento 6437 (24.1.) - Ethiopian Airlinesin lento 409 (25.1.) - Trigana Air Servicen lento 168 (11.2.) - Aviastar-TU:n lento 1906 (22.3.) - Smolenskin lento-onnettomuus (10.4.) - Merpati Nusantara Airlinesin lento 836 (13.4.) - Cathay Pacificin lento 780 (13.4.) - Aerounion – Aerotransporte de Carga Unionin lento 302 (13.4.) - Afriqiyah Airwaysin lento 771 (12.5.) - Pamir Airwaysin lento 112 (17.5.) - Air India Expressin lento 812 (22.5.) - Lufthansa Cargon lento 8460 (27.7.) - Airbluen lento 202 (28.7.) - Katekavian lento 9357 (3.8.) - AIRESin lento 8250 (16.8.) - Agni Airin lento 101 (24.8.) - Henan Airlinesin lento 8387 (24.8.) Filairin onnettomuus 2010 (25.8.) - UPS Airlinesin lento 6 (3.9.) - Alrosa Mirny Air Enterprisen lento 514 (7.9.) - Conviasan lento 2350 (13.9.) - Transafrik Internationalin lento 662 (12.10.) - Qantasin lento 32 (4.11.)
Aero Caribbean lento 883 (4.11.) - Jahangir Siddiqui Airin onnettomuus 2010 (5.11.) - Tarco Airilinesin onnettomuus 2010 (11.11.) - Sun Wayn lento 4412 (28.11.) - South East Airlinesin lento 372 (4.12.)